Ehud Olmert

**Ehud Olmert** (hebraisk ****) (født 1945) var statsminister i Israel i perioden 2006–2009. Han har siden sonet en fengselsstraff for korrupsjon.

Hans verv i israelsk politikk inkluderer visestatsminister, finansminister og minister for industri, handel og arbeid, i tillegg til å være minister for Israels arealadministrasjon og for den israelske rikskringkastingen. Han ble i mars 2006 leder for partiet Kadima, grunnlagt av Ariel Sharon.

4. januar 2006 ble statsministerembedet midlertidig overført til Olmert, etter at Sharon hadde pådratt seg en større hjerneblødning.

14. april 2006 overtok Olmert formelt som statsminister etter at Sharon var erklært ute av stand til å regjere. Olmerts nye regjering var klar 4. mai 2006.

## Bakgrunn
Ehud Olmert er født i Israel av harbinrussiske jødiske foreldre, og uteksaminert fra Det hebraiske universitetet i Jerusalem med eksamener i psykologi, filosofi og jus. Han har tidligere vært en suksessrik advokat med egen advokatpraksis i Israel.

Olmert ble første gang valgt til Knesset i 1973 i en alder av 28 år, og ble gjenvalgt 7 ganger på rad. Han har tjent som minoritetsminister (1988–1990) og som helseminister (1990–1992). I årene 1981–1988 var han medlem av utenriks- og sikkerhetskomiteen, og har også tjent i finans-, utdanning- og forsvarsbudsjett-komiteene.

Fra 1993 til 2003 hadde Olmert to perioder som bystyreleder i Jerusalem, der han viet seg til å påbegynne og videreutvikle byens store prosjekter med forbedring av utdannelsessystemet og veier/infrastruktur. Han var også talsmann for en bybane i Jerusalem og investering av millioner av shekels til utvikling av offentlig transport i byen.

Ehud Olmert var medlem av det 16. Knesset i januar 2003 og sjef for valgkampanjen til Likud-partiet og følgelig som sjefsforhandler i koalisjonsforhandlingene. I 2003–2004 var han også kommunikasjonsminister.

Olmert ble utnevnt til fungerende finansminister 7. august 2005, etter at Netanyahu gikk av i protest mot Israels planlagte tilbaketrekning fra Gazastripen. Olmert, som opprinnelig motsatte seg tilbaketrekning fra land erobret under seksdagerskrigen i 1967, og stemte mot Camp David-forhandlingene i 1978, er en høylytt tilhenger av tilbaketrekningen fra Gaza.

## Politisk orientering
Som barn var Olmert medlem i ungdomsorganisasjonen Beitar.  Han opplevde også at foreldrene hans ofte ble svartelistet og diskriminert for sin motstand mot det dominerende partiet Mapai. I 1970-årene var dette mindre skadelig for hans karriere enn i 1950-årene, og Olmert lyktes med sitt advokatfirma i Jerusalem.

Etter krigen mot Hizbollah sommeren 2006 ble Olmert kraftig kritisert for sin håndtering av striden. Til tross for massiv militær innsats mot Hizbollah i Libanon fortsatte rakettene å regne ned over Nord-Israel, og den israelske Winograd-kommiteen konkluderte med at krigen ikke hadde gitt noen klar seier. Flere krevde Olmerts avgang straks krigen var over. Israelske kommentatorer hevder at håndteringen av krigen var årsak til statsministerens fall. Operasjon Endre kurs 11, og spesielt slaget om Wadi Saluki, førte til massiv kritikk mot statsministeren, der operasjonen ble beskrevet som et unødvendig og planløst alternativ som kostet mange israelske soldater livet grunnet inkompetent og rotete ledelse - et panisk og kostbart siste forsøk på å vinne krigen før FNs våpenhvile trådte i kraft. Olmert avviste anklagene, og hevdet at Israel tvert om oppnådde sine politiske målsetninger i kampanjen mot Hizbollah. Han mente den avsluttende offensiven var vellykket og bidro til bedre våpenhvilebetingelser. USAs daværende president George W. Bush støttet offentlig Olmerts versjon, men tonet dette ned i sine memoarer utgitt i 2010.

## Olmert-affærene og dom
I rettslig avhør i mai 2008 innrømmet den amerikanske finansmannen Morris Talansky at han gjennom femten år forsynte Olmert med hundretusener av dollars. Pengene skal ha blitt anvendt på dyre reiser og varekjøp.

I en TV-tale 30. juli 2008 opplyste Olmert at han trakk seg som leder for partiet Kadima som følge av alvorlige korrupsjonsanklager.

I 2015 ble han tiltalt for å ha mottatt bestikkelser, og i 2014 dømt til seks års fengsel for to tilfeller av korrupsjon. Dommen ble siden redusert til halvannet år, og han begynte avsoning i februar 2016.

## Tostatsløsning
På tampen av sin karriere uttalte Ehud Olmert at Israel bør trekke seg ut fra nesten alt land som ble okkupert i 1967, i bytte mot fred med palestinere og syrere. Med denne uttalelsen gikk han lengre i å tilby fred enn noen gang før. Riyad al-Maliki som er palestinsk utenriksminister, sa at han skulle ønske Olmert hadde fremsatt sitt ønske tidligere enn like før han trakk seg som statsminister.

## Gaza-krigene
Som Israels statsminister gav Ehud Olmert ordre om bakkeinvasjon av Gazastripen lørdag 3. januar 2009 etter luftangrep. Personell fra Røde Kors og internasjonale journalister ble av Israel nektet innreise til Gazastripen. Før bakkeoperasjonen startet, var fire israelere og minst 446 palestinere drept i luftangrep.

Under Gaza-krigen som brøt ut høsten 2023, tok Olmert i mai 2025 til orde mot Israels krigføring i Gaza og den da 11 uker lange blokaden av humanitær hjelp: «*Hva er dette, om ikke en [[krigsforbrytelse]]?*» I *[[Haaretz]]* kunngjorde han sin mening under overskriften «Nok er nok», der han beskrev krigføringen som «en privat politisk krig». Olmert slo fast at Hamas-folkene fortjente å dø for massakren høsten 2023, men at krigen burde vært avsluttet i 2024, før den utartet til noe langt unna legitime mål. «*Det vi gjør i Gaza nå, er...vilkårlige, grenseløse, onde og kriminelle [[drap]] på sivile.*»

## Privatliv
Olmert er gift og har fire barn. Han har i flere tiår vært en iherdig tilhenger av og arbeidet for fotballklubben Beitar Jerusalem.

## Referanser


## Eksterne lenker
*  BBC News: Profile: Ehud Olmert
*  Om Olmert relasjoner med Shimon Peres
* VG.no: Olmert: – Vi bør trekke oss ut av okkupert land